ΓΡΑΠΤΗ ΕΡΩΤΗΣΗ E-0518/98

υποβολή: Elisabeth Schroedter (V) προς την Επιτροπή

(2 Μαρτίου 1998)

Θέμα: Εκτροπή κοινοτικών πιστώσεων του ΕΤΠΑ για τον αυτοκινητόδρομο Α20 στο Mecklenburg Vorpommern (Γερμανία)

1. Γνωρίζει η Επιτροπή ότι η κυβέρνηση του κράτους του Mecklenburg Vorpommern (Γερμανία) θέλει να χρησιμοποιήσει πιστώσεις του ΕΤΠΑ για τους δρόμους που οδηγούν στον αυτοκινητόδρομο Α20, διότι οι παρακείμενες κοινότητες δεν είναι σε θέση να διαθέσουν τα απαιτούμενα ποσά;

2. Πώς συμβιβάζεται η εν λόγω εκτροπή πιστώσεων του ΕΤΠΑ με τον στόχο της Επιτροπής να χρησιμοποιήσει με αποτελεσματικότερο τρόπο, κατά την τρέχουσα περίοδο εφαρμογής του προγράμματος, κοινοτικές διαρθρωτικές πιστώσεις για τη δημιουργία θέσεων εργασίας; Θεωρεί η Επιτροπή, στο πλαίσιο αυτό, ότι είναι σωστό οι πιστώσεις που απαιτούνται για τους δρόμους που οδηγούν στον αυτοκινητόδρομο Α20 να αφαιρούνται από άλλα περιφερειακά προγράμματα (για τα οποία προορίζονταν αρχικώς);

3. Θεωρεί η Επιτροπή ότι η χρηματοδότηση των έργων για τους δρόμους που οδηγούν στον αυτοκινητόδρομο Α20 προέχει έναντι της απευθείας ενίσχυσης ΜΜΕ στο κράτος του Mecklenburg Vorpommern (στο οποίο έχουν διατεθεί έως τώρα ουσιαστικώς λιγότερες πιστώσεις);

4. Πώς αξιολογεί η Επιτροπή την προσπάθεια να χρησιμοποιηθούν στα 5 νέα κράτη της Γερμανίας κοινοτικές πιστώσεις σε τομείς οι οποίοι, σύμφωνα με το έγγραφο για τον σχετικό προγραμματισμό, θεωρούνται δευτερεύουσας σημασίας;

5. Θεωρεί η Επιτροπή ότι τηρούνται οι αρχές της Κοινότητας, κυρίως όσον αφορά τη προστασία του περιβάλλοντος, όταν τα οικοδομικά έργα για τον αυτοκινητόδρομο Α20 αρχίζουν πριν πραγματοποιηθεί πλήρης έλεγχος των περιβαλλοντικών επιπτώσεων και χωρίς να διευκρινισθεί εάν είναι δυνατόν να αντισταθμισθεί το εν λόγω μέτρο;

6. Θεωρεί η Επιτροπή ότι εξασφαλίζεται η προστασία χαρακτηρισμένων βάσει της οδηγίας FFH βιοτόπων, οι οποίοι ανήκουν στο δίκτυο προστατευομένων βιοτόπων "Natura 2000" (στην περίπτωση αυτή των εκβολών του ποταμού Peene κοντά στο Jarmen), όταν κατά τα σχετικά οικοδομικά μέτρα δεν τηρούνται τα μέτρα για την αποφυγή και τον περιορισμό των επιπτώσεων; Με ποιο τρόπο ενημερώνεται η Επιτροπή για την τήρηση των μέτρων που έχει προτείνει η Ομοσπονδιακή Κυβέρνηση της Γερμανίας;

Απάντηση της καςWulf-Mathies εξ ονόματος της Επιτροπής

(16 Απριλίου 1998)

1.-4. Η Επιτροπή δεν διαθέτει πληροφορίες σύμφωνα με τις οποίες οι αρχές του κρατιδίου Mecklenburg-Vorpommern έχουν την πρόθεση να χρησιμοποιήσουν πιστώσεις του Ευρωπαϊκού Ταμείου Περιφερειακής Ανάπτυξης (ΕΤΠΑ) για τη συγχρηματοδότηση οδών πρόσβασης στον αυτοκινητόδρομο Α 20 στη διάρκεια της τρέχουσας περιόδου προγραμματισμού.

Όσον αφορά τις περιφέρειες οι οποίες εμπίπτουν στο πεδίο του στόχου 1 στη Γερμανία, συμφωνήθηκε στο κοινοτικό πλαίσιο στήριξης, το οποίο διαπραγματεύθηκε ανάμεσα στην Επιτροπή και τις ομοσπονδιακές αρχές και τα νέα κρατίδια, στο πλαίσιο της εταιρικής σχέσης, ότι, τα κεφάλαια του ΕΤΠΑ για τις επενδύσεις σε υποδομές, σχετικές με οικονομικές δραστηριότητες, θα χορηγούνται σύμφωνα με τις εθνικές διατάξεις για τις επιδοτήσεις της κοινής δράσης (Gemeinschaftsaufgabe) "Βελτίωση της περιφερειακής οικονομικής δομής". Στο πλαίσιο αυτό, δεν είναι δυνατόν να επιδοτηθούν γενικά μέτρα υποδομής σε ομοσπονδιακό επίπεδο ή σε επίπεδο κρατιδίων. Οι αρχές του κρατιδίου του Mecklenburg-Vorpommern δεν έχουν άλλωστε ζητήσει να επωφεληθούν στη διάρκεια της τρέχουσας περιόδου προγραμματισμού μίας μερικής παρέκκλισης της κοινής δράσης για την συγχρηματοδότηση σχεδίων αυτού του είδους. Προκύπτει έτσι ότι, ενδεχόμενη συμμετοχή του ΕΤΠΑ στην κατασκευή οδών πρόσβασης στον αυτοκινητόδρομο Α 20 δεν είναι δυνατή στο πλαίσιο των διατάξεων που ισχύουν σήμερα.

5. Ζητείται από τα κράτη μέλη να διαβεβαιώσουν ότι η οδηγία 85/337/ΕΟΚ του Συμβουλίου της 27ης Ιουλίου 1985, σχετικά με την αξιολόγηση των αποτελεσμάτων ορισμένων δημοσίων και ιδιωτικών περιβαλλοντικών έργων τηρείται(1). Αυτό συνεπάγεται ότι, η άδεια κατασκευής ενός έργου η οποία εμπίπτει στο πεδίο της οδηγίας αυτής μπορεί να χορηγηθεί μόνο μετά την ολοκλήρωση της διαδικασίας σύμφωνα με την εν λόγω οδηγία η οποία περιλαμβάνει επίσης και διαβουλεύσεις με τον δημόσιο τομέα. Η Επιτροπή δεν έχει πληροφορίες σύμφωνα με τις οποίες στην περίπτωση αυτή δεν πρόκειται για τα έργα στον αυτοκινητόδρομο Α 20 στο κρατίδιο Mecklenburg-Vorpommern.

6. Όσον αφορά την προστασία των χαρακτηρισμένων ως ειδικά προστατευομένων περιοχών σύμφωνα με την οδηγία 92/43/ΕΟΚ του Συμβουλίου της 21ης Μαΐου 1992, για την διατήρηση των βιοτόπων και της φυσικής χλωρίδας και πανίδας(2) η οποία εφαρμόζεται στα μέτρα κατασκευής στον αυτοκινητόδρομο Α20, η Επιτροπή έχει καταστήσει σαφές - στην γνώμη της 96/15/ΕΚ της 18ης Δεκεμβρίου 1995 για την διατήρηση των βιοτόπων και της φυσικής χλωρίδας και πανίδας(3) σύμφωνα με το άρθρο 6 παράγραφος 4 της οδηγίας περί βιοτόπων - ότι απαιτείται η λήψη προστατευτικών και αντισταθμιστικών μέτρων για τον περιορισμό μη επιθυμητών επιπτώσεων στην περιοχή Natura 2000, η οποία επλήγει από την διασταύρωση με την περιοχή της κοίτης του ποταμού Peene. Τα μέτρα αυτά πρέπει να ληφθούν παράλληλα με την κατασκευή έργων επί του αυτοκινητοδρόμου. Τα κράτη μέλη ενημέρωσαν την Επιτροπή σχετικά με τα μέτρα τα οποία έχουν ληφθεί στο πλαίσιο αυτό.

Έως τώρα η Επιτροπή δεν έχει καμία πληροφορία σχετική με το ότι τα μέτρα που περιορίζουν τις περιβαλλοντικές ζημιές έχουν εφαρμοστεί πλήρως. Στο πλαίσιο αυτό, ωστόσο, υπεβλήθη πρόσφατα στην Επιτροπή καταγγελία και η τελευταία αυτή ζήτησε από τα κράτη μέλη αναλυτικά σχόλια. Εκτός αυτού, οι γερμανικές αρχές ανέφεραν στην Επιτροπή τα μέτρα τα οποία έλαβαν σύμφωνα με την εν λόγω γνώμη. Η Επιτροπή θα εκτιμήσει την εν λόγω πληροφορία μαζί με την απάντηση των γερμανικών αρχών η οποία αναμένεται όσον αφορά την καταγγελία.

(1) ΕΕ L 175, 5.7.1985.

(2) ΕΕ L 206, 22.7.1992.

(3) ΕΕ L 6, 9.1.1996.